La Masko-Balo di la Reda Morto 



da Edgar Allan Poe (1809-1849) 


Rakonto tradukita da David Weston 


La “Reda Morto” longatempe devastabis la lando. Nula kontagio esabis tante mortiganta, o 
tante hororinda. Sango esis olua Avatar ed olua siglo - la redeso e la hororo di sango. Esis 
akuta dolori, e subita vertijo, e pose prodiganta sangifado ye la pori, kun dissolvado. La reda 
makuli sur la korpo e specale sur la vizajo di la viktimo esis la pesto-interdikto qua exkluzis lu 
de la sokurso e de la simpatio di lua kun-homi. E la tota aceso, progreso e termino di la morbo 
esis la incidenti di mi-horo. 

Ma la Princulo Prospero esis felica e sen-pavora e sagaca. Kande ilua imperio esis duime 
despopulizita, il vokis a sua prezenteso mil sana e bon-humora arniki de la kavalieri e siniorini 
di sua korto, e kun li il retretis a la profunda solitareso di un de sua kastelatra abadeyi. Ica esis 
ampla e grandioza strukturo, la lcreuro di la extravagema ed augusta gusti di la princulo ipsa. 
Muro forta ed altega kordonizis ol. Ca muro havis fera pordegi. La enirinta kortani adportis 
furnazi e masoza marteli, e weldis la rigli. Li rezolvis lasar nek eniro nek ekiro a la subita 
impulsi di desespero o di frenezio de interne. La abadeyo esis ample provizita. Per tala 
presorgi la kortani forsan povus imperar defio a kontagio. La extera mondo povus sorgar su 
ipsa. Intertempe, esis foleso chagrenar , o pensar. La princulo furnisabis omna la instrumenti 
di plezuro. Esis arlekini, esis improvizisti, esis baleto-dansisti, esis muzikisti, esis beleso, esis 
vino. Omna ica, e sekureso, esis interne. Extere esis la “Reda Morto”. 

Esis proxim la fino di la kinesma o sisesma monato di lua retreto, e dum ke la kontagio regnis 
maxim furioze omnaloke, lcande la Princulo Prospero gastigis sua mil amiki ye masko-balo di 
grandiozeso maxim ne-ordinara. 

Esis voluptoza ceno, ta masko-balo. Ma komence me dicez pri la chambri en qui lo eventis. Oli 
esis sep - ensemblo imperiala. En multa palaci, tamen, tala ensembli konstitucas longa e rekta 


1 



perspektivajo, e la faldebla pordi retro-glitas preske an la muri ye amba lateri, tale ke la vido di 
la tota extenseso esas apene impedita. Hike la kazo esis tre diferanta, quale on povus expektar, 
pro la amo di la duko por lo baroka. La segmenti esis tale nereguloze dispozita, ke la vido 
inkluzis li apene plu kam unope. Esis abrupta turno ye singla duadek o triadek metri, e ye 
singla turno esis nova efekto. Ye dextre e sinistre, meze di singla muro, alta e streta gotika 
fenestro situesis an klozita koridoro qua sequis la sinui di la ensemblo. Ca fenestri esis vitralia, 
di qui la tinturo variis segun la preponderanta koloro di la ornivi di la chambro an qua ol 
situesis. Ta ye la estala extremajo esis ornizita en blua - ed 
intense blua esis olua fenestri. La duesma chambro esis 
purpura en olua ornivi e tapeti, e hike la kareli esis purpura. 

La triesma esis tote verda, e tale anke la fenestri. La 
quaresma esis moblizita e lumizita per oranjea - la kinesma 
esis blanka - la sisesma per violea. La sepesma segmento 
esis kovrita per nigra velura tapeti qui pendis omnube de la 
plafono ed an la muri, falante kun pezoza falduri adsur 
tapiso de la sama stofo e koloro. Ma unike en ca chambro la 
koloro di la fenestri faliis korespondar kun la ornivi. La 
kareli hike esis skarlata - profunde sangea. Nu en nula de la 
sep segmenti esis irga lampo o kandelabro, inter la abundo 
di orea ornivi qui jacis dispersate hike ed ibe, o pendante 
de la plafono. Esis nula lumo di irga sorto emananta de 
lampo o kandelo en la ensemblo de chambri. Ma en la koridori qui sequis la ensemblo stacis, 
opozita a singla fenestro, pezoza tripedo, portante korbo di fairo, qua projektis sua radii tra la 
tintita vitro, e tale dazlante lumizanta la chambro. E tale produktesis multeso de extravagema 
e fantastika aparaji. Ma en la westala o nigra chambro la efekto di la fairo-lumo qua fluis adsur 
la obskura pendaji tra la sango-tintita kareli, esis grandege hororinda, e produktis aspekto 
tante sovaja ye la mieni di ti qui eniris, tale ke poka de la asembluro esis suficante audacoza 
por irga-maniere facar pazo aden olua regiono. 

En ica segmento anke stacis, an la westala muro, giganta horlojo ebena. Olua pendulo ocilis 
avane e retroe kun matida, pezoza, monotona sonego; e kande la minuto-manuo kompletigis 
la cirkuito di la vizajo, e la horo esis frapenda, venis ek la latuna pulmoni di la horlojo sono 
qua esis klara e lauta e profunda ed ecese muzikala; ma di tante partikulara noto ed emfazo ke, 
ye singla horo-fino, la muzikisti di la orkestro esis obligata pauzar en sua pleado, instantale, 
por askoltar la sono; e tale la valseri necese cesigis sua evolucioni; ed esis kurta perturbo di la 
tota gaya asembluro; e, dum ke la kloshi di la horlojo ankore sonis, on observis ke le maxim 
kap-lejera paleskas, e le plu evoza e kalma pozas sua manui super sua brovi, quale se en 
konfuza revo o medito. Ma kande la eki komplete cesabis, lejera ridado nemediate permeis la 
asembluro; la muzikisti regardis la una la altra e ridetis quale pro sua nervozeso e foleso, e 
susurante facis vovi, singlu a la altru, ke la sequanta sonado di la horlojo produktos en li nula 
simila emoco; e pose, pos la fino di sisadek minuti (qua kontenas tria-mil e sisa-cent sekundi 

di la Tempo qua flugas) eventis plusa sonado di la horlojo, e lore esis la sama perturbo e 
trememeso e meditado kam antee. 

Ma malgre co, esis gaya e splendida festo. La gusti di la duko esis partikulara. II havis subtila 
okulo por kolori ed efekti. II ignoris la politesi di efemera modi. Lua projeti esis audacoza e 
fairoza, e lua koncepti ardoris pro barbara brilo. Esis uli qui opinionus ke il esas dementa. Lua 
sequanti pensis ke il ne esas tala. Esis necesa audar e vidar e tushar il por esar certa ke il ne 
esas tala. 

II direktabis, granda-parte, la movebla ornivi di la sep chambri, okazione di ca granda festo; ed 
esis ilua guidanta gusto qua donabis karaktizo a la masko-festani. Esez certa ke oli esis 
groteska. Esis multa brileso e cintilifo e pikemeso e fantomeso; multo di quo esas depose vidita 
en Hernani. Esis arabeska figuri kun ne-adaptita membri ed equipuri. Esis delirema fantaziaji 

quale ti quin la dementulo fasonas. Esis multo di lo bela, multo 
di lo debochema, multo di lo baroka, ulo di lo terorigiva, e ne 
poko di to quo forsan ecitabus repugneso. Adhike ed adibe en 
la sep chambri pazis, advere, multeso di sonji. Ed ici - la sonji - 
jiris en la cirkumaji, prenante koloro de la chambri, e 
produktante la impresuro ke la extravagema muziko di la 
muzikisti esas quale la eko di lia pazi. Ed itere, sonas la ebena 
horlojo qua stacis en la salono di la veluro. E lore, dum 
instanto, omno esas sen-mova, ed omno esas silencoza ecepte 
la voco di la horlojo. La sonji esas rigide frostigita dum ke li 
stacas. Ma la eki di la klosh-sonado velkas - oli duris nur 
instanto - e lejera, mi-amortisita ridado flotacante sequas li 
dum ke li departas. E nun itere la muziko divenas plu granda, e 
la sonji vivas, e li jiras adhike ed adibe sempre plu joyoze, 
prenante kolori de la multa tintita fenestri, tra qua fluas la 
radii de la tripedi. Ma a la chambro qua jacas maxim westale 
de la sep, esas nun nula de la maskiziti qui audacas venar; nam 
la nokto deskreskas; e fluas lumo plu reda tra la sango-kolorizita kareli; e la nigreso di la 
zibelina pendaji terorigas; ed a lu di qua la pedo tushas la zibelina tapiso, venas, de la proxima 
horlojo ebena, matida klosh-sonado plu solene emfazoza kam irga qua atingas lia oreli, di ti 
qui juas la plu fora gayesi di la altra segmenti. 

Ma ca altra segmenti esis dense turbizita, ed en li febroze pulsis la kordio di vivo. E la festado 
vorticante duris, til ke fine komencis la sonado di nokto-mezo ye la horlojo. E pose la muziko 
cesis, quale me ja dicis; e la evolucioni di la valseri esis quietigata; ed esis deskomfortoza 
cesigo di omno quale antee. Ma nun esis dek-e-du stroki sonenda da la klosho di la horlojo; e 
tale eventis, forsan, ke plu multo de pensado reptis, kun plu multo de tempo, aden la meditadi 
di la pensemi inter ti qui festis. E tale anke eventis, forsan, ke ante ke la lasta eki di la lasta 
klosh-sono komplete sinkis aden silenco, esis multa individui en la turbo qui trovis liber- 

tempo por koncieskar la prezenteso di maskita figuro qua antee fixigabis la atenco di nula 
aparta individuo. E la rumoro di ca nova prezenteso susureme difuzinte su, komencis pos ula 
tempo de la tota asembluro zumado, o murmuro, expresanta desaprobo e surprizeso - pose, 
fine, expresanta teroro, hororo, e repugneso. 

En asembluro di fantomi, quale me jus piktis, on forsan supozus ke nula ordinara aparajo 
ecitus tala sensaciono. Advere, la masko-festala licenco di la nokto esis preslce senlimita; ma la 
figuro en questiono ecesabis la ecesaji di Herod, ed irabis trans la limiti di mem la nedefinitiva 
deco di la princulo. Esas harmonii en la kordii di la maxim sen-suciemi qui ne esas tushenda 
sen emoco. Mem egarde la par-perditi, por qua egale vivo e morto esas jolci, aferi existas pri 
qui nula joki esas facenda. La tota asembluro, advere, nun semblis profunde sentar ke en la 
kostumo e la su-teno di la stranjero nek esprito nek deco existas. La figuro esis alta e magra, e 
velizita de kapo til pedo en la vestari di la tombo. La masko qua celis la vizajo esis facita 
exakte por similesar rigida kadavro, tante ke la maxim sorgoza explorado mustis trovar 
desfacilaji deskovrante la trompo. E tamen, omno co forsan esabus tolerata, se ne aprobata, da 
la fola festani cirkume. Ma la komediistacho tante agabis asumar la tipo di la Reda Morto. Lua 
vestaro esis barbotita en sango ; e lua larja brovo, kun omna la traiti di la vizajo, esis arozita 
kun la reda hororo. 

Kande la olculi di la Princulo Prospero falis adsur ca fantomala imajo (qua kun lenta e solena 
movado, quale se por plu plene sustenar sua rolo, pazis adhilce ad adibe inter la valsanti), on 
vidis il konvulsata, ye la unesma instanto, kun forta fremiso o di teroro o di repugneso; ma en 
la sequanta, lua brovo redeskis pro furio. 

“Qua audacas?” il rauke postulis de la kortani qui stacis proxim il - “Qua audacas insultar ni 
per ca blasfemoza mokajo? Sizez il e desmaskizez il - por ke ni konocos ta quan ni mustos 
pendigar ye sunlevo de la remparo!” 

Esis en la estala o blua chambro en qua 
stacis la Princulo Prospero dum ke il dicis 
ca vorti. Oli sonis en omna la sep chambri 
laute e klare - nam la princulo esis brava e 
robusta homo, e la muzilco esis tacigita ye 
brandiso di ilua manuo. 

Esis en la blua chambro ube stacis la 
princulo kun grupo di pala kortani ye sua 
flanlco. Komence, dum ke il parolis, esis 
mikra precipito di ca grupo vers la 
intruzinto, ilqua, ye la instanto, anke esis 
apuda, e nun, per pazi lenta e pompoza, 
iris plu proxime a la parolanto. Ma pro ula sen-noma timo per qua la fola asumaji di la 
komediistacho inspirabis la tota partio, trovesis nulu qua produktis manuo por sizar il; tale 

ke, ne-impedata, il pasis interne di un metro de la persono di la princulo; e dum ke la vasta 
asembluro, quale se per un impulso, kontraktesis de la centri di la chambri a la muri, il 
progresis sen interrupto, ma per la sama solena e mezurata pazo qua distingabis il de la 
komenco, tra la blua chambro a la purpura - tra la purpura a la verda - tra la verda a la oranjea 
- itere tra ica a la blanlca - e mem de ibe a la violea, ante ke decidita movado esis facita por 
arestar il. Esis lore, tamen, ke la Princulo Prospero, frenezioza pro furio e pro la shamo di sua 

instantala deskurajo, precipitis su hastoze 
tra la sis chambri dum ke nulu sequis il 
pro mortiva teroro qua sizabis li omna. II 
portis en la aero poniardo ektirita, e 
advenabis, en rapida impetueso, til un o 
du metri de la retretanta figuro, kande 
ilca, atinginte la extremajo di la velura 
segmento, subite turnis su e konfrontis 
sua persequanto. Esis akuta krio - e la 
poniardo falis brilanta adsur la zibelina 
tapiso, adsur qua, instantale pose, falis 
sternate en morto la Princulo Prospero. 
Pose, vokante la sovaja lcurajo di desespero, turbo di la festani nemediate lansis su aden la 
nigra segmento, e, sizante la komediistacho, di qua la alta figuro stacis rekte e sen-mova en la 
ombro di la ebena horlojo, li anhelis pro ne-espresebla hororo, trovante la sepulto-tuko e 
kadavratra rnasko quin li manipulis kun tante violentoza impertinenteso, ne okupata da irga 
tushebla formo. 

E nun esis agnoskata la prezenteso di la Reda Morto. II venabis quale furtisto en la nokto. Ed 
unope falis la festani en la sango-rosoza hali di sua festado, e mortis singlu en la desesperoza 
posturo di sua falo. E la vivo di la ebena horlojo extingesis kun ta di la lasta di la gayi. E la 
flami di la tripedi expiris. E Tenebro e Delcado e la Reda Morto posedis senlimita dominacado 
super omno. 

FINO 

